ભલે ને હવે ડુંગરશી ખોદાવતો આખુંય ખેતર. એ કંજૂસ વાણિયો જિંદગીભર ભેગું કરી દાટી ગ્યો ખેતરમાં. એને તો કલ્પનાય નહીં હોય કે એ દાટી રહ્યો હતો ત્યારે જ એનો આ બાપ જોતો હતો. એ નાલાયક ડોસો બાયડીને મારી વટ્ટથી ફરે છે ગામમાં. એની આગળપાછળ કોઈ છે નહીં ને આવડી આ મિલકતને શું કરવાનો હતો ? આ તો મેં જોયું નહીંતર પડ્યું રે'ટ વર્ષો સુધી ધરતીમાં ધરબાઈને. કે'વાય છે કે એણે પોતાની જુવાનીમાં જ કોઈ રાંડ સારું થઇ પોતાની બાયડીને પતાવી દીધેલી. એક છોકરો હતો તેય નાનપણમાં જ ગુજરી ગયો. એ ખડૂસ ડોસો ધીરધાર કરી ભેગું કરતો રહ્યો. કંઇ કેટલાયનાં ઘરેણાં ઓળવી જવાની વાતો ગામમાં ચાલ્યા કરે છે. લોકોના નિસાસાનું ધન એને થોડું પચવાનું હતું ?